Hiṛakles illul di Tibi, mmi-s n Dzus d Alkmini, d-yefrurin di Piṛsiyus, tmeṭṭut n ugellid Umfitryun. Dzus ira ad yili mmi-s i iggehden aṭas, win i izemren ad ad isellek imdanen d idiyusen.
Yiwen wass, Dzus yegga agellid Umfitryun almi yunag, iga akka iḥbes Hilyuṣ, iṭij, 3 wussan. Syen sakkin, iṣubb-d seg igenni ɣer tmurt, yetti d agellid Umfitryun, ikcem ɣer Alkmini, igen yid-es 3 wuḍan.
Maca Hiṛa, tmeṭṭut n Dzus, kulci ɣef tiṭ-is. Zwar a d-ilal Hiṛakles, tuzen Tilityin, neɣ lqiblat, ɣer tmurt n Waṛgus, anda d-sllulent Iristyus, mmi-s n ugellid Stilinuṣ, zwar lawan. Sllulent-t-id akken ad yuɣal tagara d netta i d agellid n Waṛgus deg wemkan n Hiṛakles.
Akken kan d-illul Hiṛakles, yewwi-t Hiṛmes, yegr-it ɣer wusu n Hiṛa, akken ad yeṭṭeḍ deg idmaren-is ayefki. - Imi akken Hiṛakles ad yuɣal d alebdi, issefk-as ad yeṭṭeḍ ayefki n tdiyust. – Nettat, Hiṛa, tella tgen. Maca Hiṛakles imi yebda tuṭḍa, deg wakken muqer uɛebbuḍ-is, iteṭṭeḍ iteṭṭeḍ deg-s almi tt-id-yesaki. Hiṛa imi d-tuki, twalla-t akkenni, terfa, dɣa tdegger-it. Imi t-tdegger, yeffeɣ-d deg idmaren-is yizir n uyefki, iḍleq deg igenni, yuɣal d abrid n wallim.
Yiwen wass, Hiṛa tegga Hiṛakles almi yeṭṭes, tuzn-as ɣer dduḥ sin izerman akken ad t-nɣen. Maca Hiṛakles, ɣas akkenni d agrud, ixenq-iten i sin. Alkmini d Umfitryun imi t-wallan akkenni, uznen wwin-d acelak Tiṛizyas, i sen-d-yennan d akken Hiṛakles d mmi-s n Dzus, agellid n idiyusen.
Hiṛakles yesekr-it-id Kiyṛun, d netta i s-yeslemden arti n lgirra d imenɣi.
Hiṛakles, asmi muqer, yuɣ Migaṛa, urwen-d aṭas igurdan. Yiwen wass, tsehbli-t Hiṛa, tmeṭṭut n Dzus, dɣa Hiṛakles yekker, yenɣa arraw-nni-ines. Imi d-yuki, yeẓra dacu i iga, iṛuḥ yesuter deg idiyusen akken ad t-surfen. Idiyusen, amek ara s-gen, uznen-t ɣer Iristiyus, agellid n Tirunta, di tmurt n Waṛgus, akken ad s-d-yefk 12 ikuṛfiyen ara yeg, swamek sakkin ara surfen idiyusen ɣef wayen iga.
Ikuṛfiyen n Hiṛakles
Akuṛfi I
Issefk-as i Hiṛakles ad ineɣ izem n Nnimya. Izem-agi n Nnimya yessenger izgaren d wulli n imezdaɣ n Nnimya. Izem-agi, ɣur-es aglim ur tigezzem ara ujenwi. Amek ara yeg Hiṛakles, yefren akken ad yennaɣ yid-es s ufus. Akken kan myuṭṭafen, Hiṛakles yeɛna izem-nni yeṭṭef-it di tmexneqt. Akken t-yenɣa, yekker yekkes-as accaren-is, yuza-t yis-n. Yeskew aglim-is, ssyen sakkin, yerra-t d ajellid, yettlusu-t.
Akuṛfi wis-II
Issefk-as i Hiṛakles ad ineɣ Hidṛa n Liṛnaya. Hidṛa n Liṛniya d talafsa, ɣur-es 9 iqurray. Rnu aqerruy-ines aneggaru d alebdi. Talafsa-yagi tettidir s daxel n tala n Liṛniya, yiwen mačči yezmer ad isew neɣ ad yagem dinna. Rnu tikwal, m ara terfu, tettekkes-asen aman i imezdaɣ n tmurt n Liṛniya. Hiṛakles imi yunag akken ad ineɣ talafsa-yagi, yegla yid-s s wayaw-is Iyulaweṣ. Hiṛakles yeẓra d akken talafsa-nni, yal tikelt m ara s-tgezmeḍ aqerruy, imir imir, ad d-tesemɣi wayeḍ. Imi wwḍen, Hiṛakles imugger talafsa-nni s wefruy, maca yal tikkelt m ara s-yegzem yiwen uqerruy, ad yazzel wayaw-is ad yezuzer i wemkan-nni iɣed akken ur d-ixelef ara. Yegura-d aqerruy aneggaru, amek ara s-yeg Hiṛakles, yeddem-d anecab, isegg-it di mseblu n idamen n tlafsa-nni, dɣa yesentat-yas-t deg wemgeṛḍ i tlafsa-nni, dɣa yenɣa-tt.
Akuṛfi wis-III
Issefk-as i Hiṛakles ad d-yeṭṭef ilef n Yirimantus. Ilef-agi iffeggel akk urtan d yigran n tmurt n Yirimantus. Hiṛakles yulli ɣer wedrar n Yirimantus, inuda ɣef yilef-nni almi t-yufa. Ssyen sakkin iddehm-it. Iddehm-it almi d yiwet n teẓgi, anda yessaɣ aṭas n wedfel, dɣa ilef-nni yeɛya. Dɣa yeṭṭef-it-id.
Akuṛfi wis-IV
Issefk-as i Hiṛakles ad yawi d tamuddirt tizerzert n Kiṛinya. Tizerzert-agi n tdiyust Aṛtimis, ɣur-es tinsa n wirran d wacciwen n wureɣ. Ulac akk win i tt-yugaren di tazzla. Am yilef-nni n Yirimantus, iddehm-itt Hiṛakles. Netta yettazzal, nettat tettazzal. Iɛedda useggas ur tt-id-yeṭṭif ara. Maca yegga-tt yiwen wass almi teṭṭes, ijelleb fell-as, icekkel-itt, dɣa yewwi-tt-id d tamuddurt ɣef tuyat-is. Maca imi tt-id-yewwi, tluɛa-t-id Aṛtimis, tgennawt n wegmer, tenna-yas : « Tizerzert-agi inu, awwi-yas-tt i ugellid Iristyus, maca ha ammer yella kra ara tt-yaɣen ! »
Akuṛfi wis-V
Issefk-as ad ineɣ ifṛax n Stimfallus. Ifṛax-agi annect-ilaten, ttidiren deg ugelmim n Stimfallus. Ifṛax-agi qarren-asen mečč-imdanen, imi yal tikelt m ara iqerreb wemdan ɣer ugelmim-agi n Stimfallus, ad as-zzin, a t-ččen. Hiṛakles, yewwi aneccab d uɣafa, yunag ɣer ugelmim-agi. Imi yewweḍ, isseg inecaben-is deg idammen n Hidṛa, yebda ṣṣyada deg-sen. Yenɣa-ten akken ma llan.
Akuṛfi wis-VI
Issefk-as i Hiṛakles ad yenneḍ iddaynin neɣ lkuriwat n ugellid Aggiyaṣ. Agellid Aggiyaṣ, ɣur-es aṭas n lmal : igemren, izgarren, ulli… Rnu lkuriwat n ugellid-agi, acḥal d aseggas, mačči yella win i ten-yenḍen. Hiṛakles yekker-asen. Iwwet fell-asen 10 iseggasen, ulac. Yiwen wass yerfa, dɣa iga akka ibeddel-as i wasif n tmurt-nni tikli, yerra-t ɣer iddaynin n ugellid Aggiyaṣ, dɣa aman n wasif-nni glan s kulci.
Akuṛfi wis-VII
Issefk-as i Hiṛakles ad d-yeṭṭef aṭṭuṛu n Hiṛaklyun, baba-s n Miniṭuṛ. Am tzerzert-nni n Aṛtimis d yilef-nni n Yirimantus, acḥal d aseggas d Hiṛakles yettazzal deffir-s. Asmi t-id-yeṭṭef, ira Hiṛakles akken ad yefk d tarzeft i tgennawt Hiṛa, tmeṭṭut n Dzus, tugi.
Akuṛfi wis-VIII
Issefk-as i Hiṛakles ad d-yeṭṭef tigemrin n Dyumides. Dyumides d agellid n tmurt n Tṛakkus, ɣur-es 4 tgemrin i iɛellef s weksum n yemdanen. Hiṛakles yeṭṭef abrid. Akken kan yewweḍ ɣer tmurt n Tṛakkus, yeṭṭef Dyumides, agellid n tmurt-agi, yefka-t i tgemrin ččant-t. Akken ččant almi ṛwant, dɣa yekker Hiṛakles yezzuɣer-iten-id, yewwi-tent-id ɣer Mikini, i ugellid n Waṛgus.
Akuṛfi wis-IX
Issefk-as i Hiṛakles ad d-yawi taɣeggaṭ n Hippulutti, tgelliṭ n Tmaẓunin. Timaẓunin-agi d tilawin tigrariyin, ttidirent gar-asent kan. Ticki i rant a d-arwent, ad ffɣent ɣer lgirra, ad d-awint irgazen. Akken kan ara refdent, ad nnYent irgazen-nni. Ssyen sakkin ad d-sekkrent tullas ara d-illalen, ma d arrac ttarant-ten d iseklafen-nnsent. Timaẓunin gezzment tabbuct tayeffust akken ad sen-tesgel tyita n unecab d uɣafa.
Hiṛakles, akken kan isers iḍarren-is di tegzirt n tlawin-agi, ṭṭfent-t, wwint-t i tgelliṭ-nnsent Hippulutti. Maca tagelliṭ-agi, akken kan twalla Hiṛakles, tuɣ deg-s tmes n tayri. Dɣa tḥebs-it ɣer-s.
Tadiyust Hiṛa, imi teẓra akken, tetti d tamaẓunt, tenna-yasent i yessetma-s d akken Hiṛakles yusa-d akken ad yaker taɣeggaṭ n tgelliṭ-nnsent Hippulutti. Dɣa sekkrent-t. Hiṛakles, imi iwalla akkenni, yettɣil d tagelliṭ Hippulutti i t-yezzenzen, dɣa iga akka yenɣa-tt, yekkes-as taɣeggaṭ-nni-ines, dɣa yerwel.
Akuṛfi wis-X
Issefk-as i Hiṛakles ad d-yawi ɣer Wargus izgaren n umeksa Geryunes. Geryunes d acacfal, ɣur-es aṭas n yezgaren, maca ulac akk win yeẓran anda yettidir. Hiṛakles yunag, yunada fell-as 7 iseggasen, swamek imiren i t-id-yufa, di tmurt n Urutraya. Akken yewweḍ Hiṛakles, yenɣa ameksa Geryunes, yewwi aqḍar n yezgaren-is i ugellid n Wargus Iristiyus. Iristyus akken kan iwalla izgarren-nni, deg wakken s-hwan, iga akka: yezla-ten d tarzeft i tdiyust Hiṛa.
Akuṛfi wis-XI
Issefk-as i Hiṛakles ad d-yawi tiḍufa n Yispirides, deg wedrar n Waṭlas. Hiṛakles yunag ɣer Waṭlas. Imi yewweḍ, yufa aṭiṭani Aṭlas, yeṭṭef ddunit ɣef tuyat-is. Yenna-yas Hiṛakles i Waṭlas : « Ṛuḥ kkes-iyi-d tiḍufa n Yispirides. » - Yenna-yas Waṭlas : « Ṭṭef ciṭuḥ ddunit-agi ɣef tuyat-ik, ad ṛuḥeɣ ad k-tent-id-kkseɣ. » - Hiṛakles yeṭṭef ddunit ɣef tuyat-is, ma d Aṭlas yekcem ɣer wurtan n Yispiridis, yewwi-yas-id tiḍufa i Hiṛakles. Maca imi d-yezzi, imi yekker ad s-yerr Hiṛakles ddunit-nni ɣef tuyat-is, Aṭlas yugi. Yenna-yas Hiṛakles : « Ax ihi, ṭṭef ddunit-agi ciṭuḥ kan, azal s ara geɣ asummet i tuyat-iw, ssyen sakkin ad iyi-tt-id-terreḍ. » - Akken ters ddunit ɣef tuyat n Waṭlas, dɣa Hiṛakles yerfed tiḍufa-nni, dɣa yeṭṭef abrid-is.
Akuṛfi XII
Issefk-as i Hiṛakles ad iṣubb ɣer tgelda n Hades akken ad d-yawi yid-s Kiṛbiṛus : aqjun bu 3 iqurray, winna yettqaraɛen ɣef tebburt n Ṭarṭarus. Hiṛakles iṣubb ɣer Ṭarṭarus, isuter di Hades, adiyus n Tmes, akken ad s-d-yefk Kiṛbiṛus. Yenna-yas Hades : « Atan ɣur-k awwi-t, maca ad iyi-t-d-terreḍ akken tewwiḍ. » - Hiṛakles yebra-yas-d i weqjun-nni n Hades, yessul-it ɣer nnig tmurt, yewwi-yas-t akken d amuddir i Iristiyus, agellid n Waṛgus. Iristiyus akken kan i yewalla aqjun-nni, ijelleb Yer daxel n tcballit, iffer dinna.
Taggara n Hiṛakles
Asmi yekfa ikuṛfiyen-is Hiṛakles, surfen-as Idiyusen, yekker ad ibeddel axxam, yuɣ yiwet n tmeṭṭut i wumi qarren Dyanyira.
Yiwen wass Hiṛakles d Dyanyira kkren ad zegren asif, dɣa Dyanyira, tugad ad yames ddil-is, tugi. Cwiṭ akka, ata iɛedda-d Niṣus, - Niṣus-agi, deg wamas d asawen d amdan ; deg wammas d akessar, d agmer – Yerf-ed Dyanyira, izegr-itt i wasif. Imi tt-yezger, Hiṛakles yerfa, ifaq-as i Niṣus d akken ira ad s-yaker tameṭṭut-is. Dɣa yeddem-d anecab, isseg-it deg idammen n Hidṛa, dɣa iwwet yes-s Niṣus. Maca Niṣus zwar ad yemmet, yekkes-d talaba deg uglim-is, winna akken yeččuṛen d mseblu n Hidṛa, yefka-yas-tt i Dyanayira, yenna-yas : « Ma ibeddel-ikem yiwwas, selsa-s talaba-yagi. » - Dɣa yemmut.
Hiṛakles d Dyanyira kemmlen abrid-nnsen. Ttidiren akken. Almi d asmi yekker Hiṛakles d yaɣ yiwet n tmeṭṭut i wumi qarren Iyu. Tga akka Dyanyra, tewwi-yas d tarzeft i Hiṛakles talaba-nni s-d-yefka Niṣus. Akken kan tt-yelsa, deg wakken i t-ičča mseblu-nni, iḍegger iman-is Yer tmes.
Imi yemmut, yekker baba-s Dzus, irfed tafekka n mmi-s Hiṛakles, yewwi-tt s igenni, anda i tt-yerra d itri.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn mri_Latn kab_Latn jav_Latn kab_Latn jav_Latn kab_Latn jav_Latn kab_Latn jav_Latn kab_Latn jav_Latn kab_Latn jav_Latn kab_Latn jav_Latn kab_Latn jav_Latn kab_Latn kab_Latn kab_Latn jav_Latn kab_Latn jav_Latn kab_Latn grn_Latn kab_Latn kab_Latn kab_Latn kab_Latn kab_Latn kab_Latn